text: Mørket sænker sig over Haderslev
  19 marts 2013 kl. 10.15
  Haderslev er blandt de kommuner som på lørdag slukker en del af gadelyset. Det sker mellem klokken 20.30 og 21.30. I 60 minutter vil kommunen være med til at støtte Earth Hour, som er verdens største klimaevent.
  - Haderslev Kommune ønsker at være med til at sætte fokus på klimaproblemerne og på lørdag vil vi gerne være med til at sende et signal om, at vi alle sammen skal og kan skåne miljøet, hvis vi tænker os om, siger borgmester Jens Christian Gjesing.
  Haderslev Kommune slukker for den del af gadebelysningen, som det er muligt at styre automatisk.
  Kommunen er i gang med at skifte 12.000 glødepærer i gadelamperne ud med mere energirigtige LED-pærer. Pærerne udskiftes over et par år.
  Earth Hour er arrangeret af WWF, Verdensnaturfonden. Kampagnens formål er at sende et signal til verdens regeringsledere om at tage klimaforandringerne alvorligt.
  Verden over er millioner af mennesker og tusindvis af virksomheder med i kampagnen.
  Kampagnens hjemmeside.
  